Cykel-initiativet mangler 96 cykler i Nordjylland.

Har du en ekstra cykel, der står og samler rust i carporten, eller i det hele taget én som du godt kan undvære, så hører Cyklistforbundet gerne fra dig. Efterspørgslen på cykler er nemlig stor, og der er alt for få af dem, lyder det fra interesseorganisationen, der administrerer 'Giv en Cykel'. - Lige nu mangler vi i alt 1285 cykler, heraf 96 i Nordjylland, for at vi kan give en cykel til alle, der ønsker det. Så vi opfordrer alle til at overveje, om den ældre cykel i garagen måske skal videre til en, der har mere brug for den. Vi håber, at folk har tid til at give en hånd til nogle, der har behov, siger direktør i Cyklistforbundet, Kenneth Øhrberg Krag. Giv en Cykel er et initiativ, hvor danskere kan donere egne, brugte cykler til ukrainske flygtninge. Cyklistforbundet og Transportministeriet lancerede projektet i marts, og siden da er der blevet indsamlet 1900 cykler. Mangel på frivillige Landet over er det frivillige, der som såkaldte cykelformidlere sørger for, at cyklerne blive givet videre til ukrainere. - De gør et kæmpe arbejde, men der mangler cykler over hele landet, og især i de større byer ser vi stor mangel, siger Kenneth Øhrberg Krag, der også efterlyser flere frivillige. - Vi har 35 cykelformidlere i hele landet, men vi kan sagtens bruge mange flere. Der er kun to i Region Nordjylland, siger han.